**Iar faţa ta e străvezie**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iar faţa ta e străvezie

Ca suprafaţa albei ceri

Şi numai ochii mari sunt turburi

De umbra negrelor dureri.

Tu, chip chinuitor de dulce,

Tu, ideal în ochii mei,

Tu, ce femeie între flori eşti

Ş-o dulce floare-ntre femei.

De-ai rămânea pe veci frumoasă,

Precum te simt, precum te văz,

Ca-n părul tău cel lung şi galben

Eu flori de-a verii să aşez!

Dar în curând şi nici o umbră

Din frumuseţea ta n-ai fi –

Trei zile numai vei fi astfel

Apoi… apoi vei putrezi.

Pământ nesimţitor şi rece,

De ce iluziile sfarmi?

De ce ne-araţi că adorarăm

Un vas de lut, un sac de viermi?